Mateusz Morawiecki

Mateusz Jakub Morawiecki (* 20. junija 1968 we Wrócławju) je pólski manager a politikar strony Prawo i Sprawiedliwość (PiS), kiž bě wot 11. decembra 2017 hač do 11. decembra 2023 jako naslědnik Beaty Szydło z ministerskim prezidentom Pólskeje. Do toho bě zastupowacy ministerski prezident kaž tež hospodarski a finančny minister w kabineće swojeje předchadnicy.

Morawiecki je syn antikomunistiskeho disidenta Kornela Morawieckeho a angažowaše so w młodych lětach a jako student při Wrócławskej uniwersiće tohorunja za opoziciju w Ludowej republice Pólskej. 1992 dokónči swój studij stawiznow z magistrom. Po dalšim studiju dósta w lěće 1995 diplom Wrócławskeje hospodarskeje akademije. Wot 2007 do 2015 bě předsyda třećeje najwjetšeje banki Pólskeje, Bank Zachodni WBK.

Wot 16. nowembra 2015 bě hospodarski minister w kabineće Beaty Szydło, wot 28. septembra 2016 zdobom finančny minister. Hakle w tutym lěće přistupi stronje PiS.

 Wotkaz 

Kategorija:Muž
Kategorija:Rodź. 1968
Kategorija:Ministerski prezident (Pólska)
Kategorija:Politikar (21. lětstotk)
Kategorija:Wosoba (Wrócław)